LT Europos Sąjungos oficialusis leidinys C 368/17

ATASKAITA

dėl Naujoviškų vaistų iniciatyvos bendrosios įmonės 2010 finansinių metų metinių finansinių ataskaitų su Bendrosios įmonės atsakymais

2011/C 368/03

ĮVADAS

1. Briuselyje įsikūrusi Europos bendroji įmonė, skirta įgyvendinti jungtinę technologijų iniciatyvą „Naujoviški vaistai“ (Bendroji įmonė NVI), buvo įsteigta 2007 m. gruodžio mėn. (1) 10 metų laikotarpiui.

2. Bendrosios įmonės NVI tikslas – reikšmingai pagerinti vaistų kūrimo proceso efektyvumą ir rezultatyvumą, iškeliant ilgalaikį siekį, kad farmacijos sektorius gamintų veiksmingesnius ir saugesnius naujoviškus vaistus (2).

3. Bendrosios įmonės steigėjai yra Europos Sąjunga, kuriai atstovauja Komisija, ir Europos farmacijos pramonės ir asociacijų federacija (EFPIA). Paraišką tapti Bendrosios įmonės NVI nariu gali teikti bet kuris juridinis asmuo, tiesiogiai ar netiesiogiai remiantis mokslinius tyrimus ir plėtrą valstybėse narėse ar šalyje, susijusioje su Septintąja bendrąja programa (3).

4. Maksimalus ES įnašas į Bendrąją įmonę NVI, skirtas padengti veiklos išlaidas ir mokslinių tyrimų veiklą, yra vienas milijardas eurų, mokėtinų iš septintosios bendrosios mokslinių tyrimų programos biudžeto. Kaip narės steigėjos ES ir EFPIA privalo vienodai prisidėti prie veiklos išlaidų – kiekviena jų skiria ne didesnę kaip 4 % viso ES įnašo sumą. Kiti nariai privalo prisidėti prie veiklos išlaidų proporcingai jų įnašui į mokslinių tyrimų veiklą. Mokslinių tyrimų bendrovės, kurios yra EFPIA narės, privalo prisidėti prie mokslinių tyrimų veiklos nepiniginiais įnašais (4) ne mažesniais kaip ES finansinis įnašas (5).

5. Bendroji įmonė savarankiškai veikti pradėjo 2009 m. lapkričio 16 d.

PATIKINIMO PAREIŠKIMAS

6. Laikydamiesi Sutarties dėl Europos Sąjungos veikimo 287 straipsnio 1 dalies antros pastraipos nuostatų, Audito Rūmai atliko 2010 m. gruodžio 31 d. pasibaigusių finansinių metų Naujoviškų vaistų iniciatyvos bendrosios įmonės metines finansines ataskaitas (6), kurias sudaro finansinė atskaitomybė (7) ir biudžeto vykdymo ataskaitos (8), bei jose atspindimų operacijų teisėtumo ir tvarkingumo auditą.

7. Pagal Tarybos reglamento (EB, Euratomas) Nr. 1605/2002 185 straipsnio 2 dalį (9) šis patikinimo pareiškimas teikiamas Europos Parlamentui ir Tarybai.

Direktoriaus atsakomybė

8. Direktorius, kaip leidimus duodantis pareigūnas, pagal Bendrosios įmonės finansines taisykles savo atsakomybe ir neviršydamas patvirtintų asignavimų vykdo biudžeto pajamas ir išlaidas (10). Direktorius yra atsakingas už tai, kad būtų nustatyta (11) organizacinė struktūra, įdiegtos vidaus valdymo bei kontrolės sistemos ir procedūros, susijusios su galutinių finansinių ataskaitų, kuriose nėra reikšmingų dėl sukčiavimo ar klaidų atsiradusių netikslumų, parengimu (12), ir užtikrintas šiose ataskaitose atspindimų operacijų teisėtumas ir tvarkingumas.

Audito Rūmų atsakomybė

9. Audito Rūmai, remdamiesi savo audito rezultatais, turi pateikti Bendrosios įmonės metinių finansinių ataskaitų patikimumo bei jose atspindimų operacijų teisėtumo ir tvarkingumo patikinimo pareiškimą.

10. Audito Rūmai savo auditą atliko vadovaudamiesi IFAC ir ISSAI (13) tarptautiniais audito standartais bei etikos kodeksais. Pagal šiuos standartus reikalaujama, kad Audito Rūmai laikytųsi etikos reikalavimų bei planuotų ir atliktų auditą tokiu būdu, kad būtų gautas pakankamas patikinimas, jog finansinėse ataskaitose nėra reikšmingų netikslumų, o jose atspindimos operacijos yra teisėtos ir tvarkingos.

11. Audito Rūmai savo auditą atlieka taikydami procedūras, skirtas gauti audito įrodymus apie sumas ir kitą informaciją finansinėse ataskaitose bei apie jose atspindimų operacijų teisėtumą ir tvarkingumą. Audito Rūmai pasirenka procedūras ir atlieka finansinių ataskaitų reikšmingų netikslumų ar dėl sukčiavimo ar klaidų atsiradusių neteisėtų ir netvarkingų operacijų rizikos vertinimą vadovaudamiesi audito nuovoka. Kad nustatytų esamomis aplinkybėmis tinkamas audito procedūras, Audito Rūmai, atlikdami šiuos rizikos vertinimus, nagrinėja subjekto vidaus kontrolės aspektus, susijusius su finansinių ataskaitų rengimu ir jų pateikimu. Audito Rūmų audito metu taip pat įvertinamas taikomų apskaitos metodų tinkamumas ir vadovybės atliktų apskaitinių įvertinimų pagrįstumas. Taip pat įvertinamas bendras finansinių ataskaitų pateikimas.

12. Audito Rūmai mano, kad gauti audito įrodymai yra pakankami ir tinkami pateikti toliau išdėstytą nuomonę.

Nuomonė dėl finansinių ataskaitų patikimumo

13. Audito Rūmų nuomone, Bendrosios įmonės metinėse finansinėse ataskaitose visais reikšmingais aspektais yra teisingai pateikta Bendrosios įmonės finansinė būklė 2010 m. gruodžio 31 d. ir su tą dieną pasibaigusiais finansiniais metais susijusių operacijų rezultatai ir pinigų srautai, vadovaujantis jos finansinio reglamento nuostatomis.

Nuomonė dėl finansinėse ataskaitose atspindimų operacijų teisėtumo ir tvarkingumo

14. Audito Rūmų nuomone, 2010 m. gruodžio 31 d. pasibaigusių finansinių metų Bendrosios įmonės metinėse finansinėse ataskaitose atspindimos operacijos visais reikšmingais aspektais yra teisėtos ir tvarkingos.

15. 16–24 dalyse pateiktos pastabos nekeičia Audito Rūmų nuomonių.

PASTABOS DĖL BIUDŽETO IR FINANSŲ VALDYMO

Biudžeto vykdymas

16. Valdyba tik 2010 m. kovo 16 d. priėmė 2010 m. metinį biudžetą ir įgyvendinimo planą (14). Šį vėlavimą nulėmė tai, kad Bendrosios įmonės nariams prireikė daug laiko susitarti, kokius mokslinius prioritetus reikia parengti ir įtraukti į metinį įgyvendinimo planą. Dėl to buvo pavėluota paskelbti kvietimus teikti pasiūlymus. Tais metais Bendroji įmonė paskelbė trečią kvietimą teikti pasiūlymus (15), užbaigė derybas dėl antro kvietimo teikti pasiūlymus (16) ir pradėjo gauti išlaidų deklaracijas bei mokėti išmokas naudos gavėjams, dalyvaujantiems projektuose, finansuojamuose pagal pirmąjį kvietimą teikti pasiūlymus (17).

17. Galutiniame biudžete buvo 107 milijonai eurų įsipareigojimų asignavimų ir 29 milijonai eurų mokėjimų asignavimų. Papildomai iš 2009 m. buvo perkelti 3 milijonai eurų kaip įsipareigojimų asignavimai ir 78,6 milijono eurų kaip mokėjimų asignavimai. Turėtų įsipareigojimų ir mokėjimų asignavimų panaudojimo lygiai buvo atitinkamai 6 % ir 35 %, 98,6 milijono eurų buvo perkelti į 2011 m. kaip įsipareigojimų asignavimai, o 64 milijonai eurų iš 2009 m. perkeltų mokėjimų asignavimų metų pabaigoje buvo panaikinti. Mažas biudžeto įvykdymo lygis atsispindi ir grynųjų pinigų likutyje, kuris metų pabaigoje sudarė 71 milijoną eurų (65 % 2010 metais turėtų mokėjimų asignavimų).

Vidaus kontrolės sistemos

18. Bendroji įmonė 2010 m. dar ne visiškai įdiegė vidaus kontrolės ir finansinės informacijos sistemas. Antai reikalingas papildomas darbas nustatant ir dokumentuojant apskaitos procedūras ir kontrolę, susijusias su sąskaitų uždarymu ir veiklos išlaidų pripažinimu ir vertinimu. Pastarieji veiksmai yra svarbūs Bendrosios įmonės vidaus kontrolės sistemos elementai.

19. 2010 m. pabaigoje dar nebuvo baigti atitinkami veiklos procesai ir apskaitos pareigūnas jų nepatvirtino pagal Bendrosios įmonės finansinį reglamentą.

20. Ribota IT kontrolės peržiūra parodė, kad Bendroji įmonė turi pakankamą, jos dydį ir misiją atitinkantį IT valdymo ir praktikos lygį, tačiau kai kurių sričių politikos ir procedūrų formalizavimas dar vėluoja (18).

21. 2010 m. gruodžio 14 d. Valdybos sprendimu priimta Bendrosios įmonės ex post audito strategija (19) yra pagrindinė operacijų teisėtumo ir tvarkingumo kontrolės priemonė. Šioje strategijoje numatyta, kad nuo 2011 m. audito populiacija palaipsniui didės (20), kai lygiagrečiai bus vykdomi su keliais kvietimais teikti pasiūlymus susiję projektai ir kai bus pateiktos su šiais projektais susijusios išlaidų deklaracijos.

Nepiniginių įnašų vertinimo metodika

22. Valdyba dar nepatvirtino nepiniginių įnašų vertinimo metodikos (21), kadangi buvo sunku pasiekti bendrą sutarimą. Dėl to EFPIA nariai negalėjo atsiskaityti už pirmojo ataskaitinio laikotarpio išlaidas, kaip buvo nustatyta susitarimuose dėl dotacijų.

KITA

Vidaus audito funkcija ir Komisijos vidaus audito tarnyba

23. Savo ankstesnėje ataskaitoje Audito Rūmai pažymėjo, kad būtina aiškiau išdėstyti Bendrosios įmonės įstatuose pateiktą nuostatą dėl Komisijos vidaus auditoriaus vaidmens. Nepaisant to, kad Bendrosios įmonės finansinės taisyklės dar nebuvo pakeistos, įtraukiant į juos nuostatą dėl Komisijos vidaus auditorius įgaliojimų, Komisija ir Bendroji įmonė ėmėsi veiksmų, kad užtikrintų aiškų vaidmenų pasiskirstymą tarp Komisijos vidaus audito tarnybos ir Bendrosios įmonės vidaus audito funkcijos.

Nėra susitarimo dėl priėmimo

24. Kaip Audito Rūmai pažymėjo savo ankstesnėse ataskaitose, pagal Tarybos reglamentą dėl Bendrosios įmonės steigimo tarp Bendrosios įmonės NVI ir Belgijos turi būti sudarytas susitarimas dėl priėmimo, susijęs su administracinėmis patalpomis, privilegijomis ir imunitetais ir kita parama, kurią Belgija teiks bendrajai įmonei. Tačiau 2010 m. pabaigoje toks susitarimas dar nebuvo pasirašytas.

Šią ataskaitą priėmė IV kolegija, vadovaujama Audito Rūmų nario Igors LUDBORŽS, 2011 m. spalio 25 d. Liuksemburge įvykusiame posėdyje. Audito Rūmų vardu Pirmininkas Vítor Manuel da SILVA CALDEIRA

(1) 2007 m. gruodžio 20 d. Tarybos reglamentas (EB) Nr. 73/2008 dėl bendrosios įmonės įsteigimo, siekiant įgyvendinti jungtinę technologijų iniciatyvą „Naujoviški vaistai“ (OL L 30, 2008 2 4, p. 38).

(2) Priede apibendrinta Bendrosios įmonės kompetencija, veikla ir turimi ištekliai. Ši informacija pateikta susipažinti.

(3) Septintoji bendroji programa, kuri buvo priimta 2006 m. gruodžio 18 d. Europos Parlamento ir Tarybos sprendimu Nr. 1982/2006/EB, į vieną kategoriją sujungia visas su moksliniais tyrimais susijusias ES iniciatyvas ir vaidina lemiamą vaidmenį siekiant augimo, konkurencingumo ir užimtumo tikslų. Ji taip pat yra svarbiausias Europos mokslinių tyrimų erdvės ramstis.

(4) Pagal Tarybos reglamento dėl bendrosios įmonės įsteigimo priedo 11 straipsnio 4 dalį nepiniginiai įnašai yra „nepiniginiai moksliniais tyrimais pagrįstą veiklą vykdančių farmacijos įmonių, kurios yra EFPIA narės, įnašai tokiais ištekliais kaip personalas, įranga, vartojimo reikmenys ir pan.“

(5) Pagal Tarybos reglamento dėl bendrosios įmonės įsteigimo priedo 11 straipsnio 5 dalį „dalyvaujančios moksliniais tyrimais pagrįstą veiklą vykdančios farmacijos įmonės, kurios yra EFPIA narės, negali gauti finansinės paramos iš bendrosios įmonės NVI jokiai veiklai“.

(6) Su šiomis ataskaitomis pateikiama finansinių metų biudžeto ir finansų valdymo ataskaita, kurioje, be kita ko, skelbiamas asignavimų įvykdymo lygis ir suvestinė informacija apie asignavimų perskirstymus įvairiuose biudžeto straipsniuose.

(7) Finansinę atskaitomybę sudaro balansas, ekonominių rezultatų ataskaita, pinigų srautų lentelė, grynojo turto pokyčių ataskaita ir finansinės atskaitomybės priedas, kuriame pateikiamas pagrindinių apskaitos metodų aprašymas ir kita aiškinamoji informacija.

(8) Biudžeto vykdymo ataskaitas sudaro biudžeto rezultatų ataskaita ir jos priedas.

(9) OL L 248, 2002 9 16, p. 1.

(10) Komisijos reglamento (EB, Euratomas) Nr. 2343/2002 33 straipsnis (OL L 357, 2002 12 31, p. 72).

(11) Reglamento (EB, Euratomas) Nr. 2343/2002 38 straipsnis.

(12) ES įstaigų finansinių ataskaitų pateikimo ir apskaitos taisyklės yra nustatytos Reglamento (EB, Euratomas) Nr. 2343/2002, su paskutiniais pakeitimais, padarytais Komisijos Reglamentu (EB, Euratomas) Nr. 652/2008 (OL L 181, 2008 7 10, p. 23), VII antraštinės dalies 1 skyriuje, ir yra įtrauktos į Bendrosios įmonės finansines taisykles.

(13) Tarptautinė buhalterių federacija (IFAC) ir Tarptautiniai aukščiausiųjų audito institucijų standartai (ISSAI).

(14) Iki patvirtinant biudžetą, išmokos buvo mokamos pagal biudžeto taisyklę 1/12.

(15) Trečiasis kvietimas teikti pasiūlymus buvo paskelbtas 2010 m. spalio 22 d.

(16) Antrasis kvietimas teikti pasiūlymus buvo paskelbtas 2009 m. lapkričio 27 d.

(17) Pirmasis kvietimas teikti pasiūlymus, kurį administravo Komisija, buvo paskelbtas 2008 m. balandžio 30 d.

(18) a) neužbaigtas strateginis IT planavimo ir priežiūros ciklas, b) nėra formalios politikos ir taisyklių, c) neužbaigtas diegti IT rizikos valdymas, d) nėra formalaus veiklos tęstinumo plano ir užbaigto bei ištestuoto veiklos atkūrimo po ekstremaliųjų įvykių plano.

(19) Tarybos reglamente dėl bendrosios įmonės NVI steigimo 12 dalies 4 punkte nustatyta, kad „bendroji įmonė NVI atlieka mokslinių tyrimų veiklos dalyvių patikrinimus vietoje ir finansinį auditą“.

(20) Audito populiaciją sudaro iš projekto naudos gavėjų gautos išlaidų deklaracijos, pagrįstos tinkamomis finansuoti išlaidomis, ir iš EFPIA narių gautos nepiniginiais įnašais pagrįstos deklaracijos. Už 2010 m. deklaruotų išlaidų suma vertinama 24,6 milijono eurų.

(21) Tarybos reglamento dėl bendrosios įmonės įsteigimo priedo 11 straipsnio 4 dalyje sakoma, kad „nepiniginių įnašų vertinimo metodika nustatoma Bendrosios įmonės taisyklėse ir procedūrose, laikantis jos finansinių taisyklių bei remiantis dalyvavimo Septintojoje bendrojoje programoje taisyklėmis“.

PRIEDAS Naujoviškų vaistų iniciatyvos bendroji įmonė (Briuselis) Kompetencijos sritys ir veikla Sutartyje numatytos Sąjungos kompetencijos sritys (Ištraukos iš Sutarties dėl Europos Sąjungos veikimo 187 ir 188 straipsnių) 187 straipsnis: Sąjunga gali kurti bendras įmones ar kokias nors kitas struktūras, reikalingas Sąjungos mokslinių tyrimų, technologijų plėtros ir demonstravimo programoms veiksmingai vykdyti. 188 straipsnis: Taryba, remdamasi Komisijos pasiūlymu ir pasikonsultavusi su Europos Parlamentu bei Ekonomikos ir socialinių reikalų komitetu, priima 187 straipsnyje nurodytas nuostatas. Europos Parlamentas ir Taryba, laikydamiesi 251 straipsnyje nustatytos įprastos teisėkūros procedūros ir pasikonsultavę su Ekonomikos ir socialinių reikalų komitetu, priima 183, 184 ir 185 straipsniuose nurodytas nuostatas. Norint priimti papildomas programas, būtinas atitinkamų valstybių narių sutikimas. Bendrosios įmonės kompetencijos sritys Tikslai (Tarybos reglamento (EB) Nr. 73/2008 dėl Bendrosios įmonės įsteigimo 2 straipsnis) Bendroji įmonė NVI prisideda prie Septintosios bendrosios programos ir visų pirma specialiosios programos „Bendradarbiavimas“, įgyvendinančios Septintąją bendrąją programą, temos „Sveikata“ įgyvendinimo. Ji siekia tikslo žymiai pagerinti vaistų kūrimo proceso efektyvumą ir veiksmingumą, iškeliant ilgalaikį siekį, kad Europos farmacijos sektorius galėtų gaminti veiksmingesnius ir saugesnius naujoviškus vaistus. Visų pirma ji: a) remia ikikonkurencinius farmacinius mokslinius tyrimus ir plėtrą valstybėse narėse ir šalyse, susijusiose su Septintąja bendrąja programa, koordinuodama veiksmus, kuriais siekiama įveikti vaistų kūrimo proceso mokslinių tyrimų kliūtis; b) remia mokslinių tyrimų prioritetų įgyvendinimą, kaip nurodyta jungtinės technologijų iniciatyvos „Naujoviški vaistai“ (toliau – mokslinių tyrimų veikla) mokslinių tyrimų darbotvarkėje, būtent skirdama subsidijas pagal paskelbtus kvietimus teikti pasiūlymus konkurso būdu; c) užtikrina, kad jos veikla papildytų kitą pagal Septintąją bendrąją programą vykdomą veiklą, d) plėtoja viešojo ir privačiojo sektorių partnerystę, kuria siekiama padidinti investicijas į mokslinius tyrimus biofarmacijos sektoriuje valstybėse narėse ir šalyse, susijusiose su Septintąja bendrąja programa, sutelkdama išteklius ir skatindama viešojo ir privačiojo sektorių bendradarbiavimą; e) skatina mažas ir vidutines įmones (MVĮ) dalyvauti jos veikloje, vadovaujantis Septintosios bendrosios programos tikslais. Uždaviniai (Priedo 1 straipsnis – Europos bendrosios įmonės, skirtos įgyvendinti jungtinę technologijų iniciatyvą „Naujoviški vaistai“, įstatai) Pagrindiniai Europos bendrosios įmonės, skirtos įgyvendinti jungtinę technologijų iniciatyvą „Naujoviški vaistai“ (toliau – Bendrosios įmonės NVI), uždaviniai ir veiklos sritys yra: a) užtikrinti jungtinės technologijų iniciatyvos „Naujoviški vaistai“ įsteigimą ir tvarų valdymą; b) parengti ir įgyvendinti 18 straipsnyje nurodytą metinį įgyvendinimo planą skelbiant kvietimus teikti projektus; c) nuolat peržiūrėti jungtinės technologijų iniciatyvos „Naujoviški vaistai“ mokslinių tyrimų darbotvarkę ir atlikti reikalingus pakeitimus, atsižvelgiant į jos įgyvendinimo metu pasiektus mokslo laimėjimus; d) sutelkti reikalingus viešojo ir privačiojo sektorių išteklius; e) užmegzti ir plėtoti ilgalaikį Bendrijos, pramonės ir kitų suinteresuotų subjektų, tokių kaip reguliuojančių institucijų, pacientų organizacijų, akademinės bendruomenės ir klinikinių centrų, bendradarbiavimą, taip pat pramonės ir akademinės bendruomenės bendradarbiavimą; f) palengvinti nacionalinės ir tarptautinės veiklos koordinavimą šioje srityje; g) vykdyti ryšių ir sklaidos veiklą; h) palaikyti ryšius ir veikti kartu su valstybėmis narėmis ir Septintosios bendrosios programos asocijuotosiomis šalimis specialiai šiuo tikslu sukurtoje NVI valstybių atstovų grupėje; i) organizuoti bent kartą per metus susirinkimą (toliau – Suinteresuotų subjektų forumą) kartu su interesų grupėmis, kad suinteresuotiems subjektams būtų užtikrintas Bendrosios įmonės NVI atliekamos mokslinių tyrimų veiklos viešumas ir skaidrumas; j) pranešti juridiniams asmenims, kurie su Bendrąja įmone NVI yra sudarę susitarimą dėl subsidijų, apie galimybę skolintis lėšų iš Europos investicijų banko, visų pirma iš pagal Septintąją bendrąją programą sudarytos Rizikos pasidalijimo finansinės priemonės; k) skelbti informaciją apie projektus, įskaitant dalyvių pavadinimus ir kiekvienam dalyviui tenkančią Bendrosios įmonės NVI finansinio įnašo sumą; l) užtikrinti jungtinės technologijų iniciatyvos „Naujoviški vaistai“ efektyvumą; m) vykdyti kitą veiklą, būtiną Reglamento 2 straipsnyje nurodytiems tikslams pasiekti. Valdymas (Tarybos reglamento (EB) Nr. 73/2008 Priedo 4 straipsnis – Europos bendrosios įmonės, skirtos įgyvendinti jungtinę technologijų iniciatyvą „Naujoviški vaistai“, įstatai) 1. Valdyba 2. Vykdomasis direktorius 3. Mokslinis komitetas 4. Du patariamieji organai Valstybių atstovų grupė ir Suinteresuotųjų subjektų forumas. 5. Vidaus auditas — Europos Komisijos vidaus auditorius (Tarybos reglamento (EB) Nr. 73/2008 Priedo 10 straipsnis – Europos bendrosios įmonės, skirtos įgyvendinti jungtinę technologijų iniciatyvą „Naujoviški vaistai“, įstatai) — Bendrosios įmonės NVI vidaus audito skyrius (Tarybos reglamento (EB) Nr. 73/2008 6 straipsnis) 6. Išorės auditas Europos Audito Rūmai (Prie Tarybos reglamento (EB) Nr. 73/2008 pridėtų įstatų 17 straipsnio 5 dalis ir Bendrosios įmonės NVI finansinių taisyklių 126 straipsnis) 7. Biudžeto įvykdymą tvirtinanti institucija Europos Parlamentas, veikiantis rekomendavus Tarybai. (Tarybos reglamento (EB) Nr. 73/2008 11 straipsnio 4 dalis ir Bendrosios įmonės NVI finansinių taisyklių 129 straipsnis) 2010 m. Bendrajai įmonei skirti ištekliai Biudžetas (Tarybos reglamento (EB) Nr. 73/2008 7 straipsnio 4 dalis, susijusi su žmogiškaisiais ištekliais) Galutiniame biudžete buvo 107 milijonai eurų įsipareigojimų asignavimų ir 29 milijonai eurų mokėjimų asignavimų. Papildomai iš 2009 m. buvo perkelti 3 milijonai eurų kaip įsipareigojimų asignavimai ir 78,6 milijono eurų kaip mokėjimų asignavimai. Darbuotojų skaičius 2010 m. gruodžio 31 d. Personalo plane buvo numatytos 29 darbo vietos, iš kurių 18 buvo užimtos Kiti darbuotojai: — Deleguoti nacionaliniai ekspertai: 0 — Sutartininkai: 4 — Vietiniai darbuotojai: 0 Iš viso darbuotojų: 22 Iš kurių užsiima: — Pagrindine veikla: 4 — Administracine veikla: 7 (1) — Mišria veikla: 11 2010 m. veiklos rezultatai ir suteiktos paslaugos Paskelbti ar parengti nauji kvietimai teikti pasiūlymus, vertinimai, derybos, dotacijų valdymas, einamieji ryšiai, parama ir gairės naudos gavėjams ir kitiems dalyviams, komunikacija ir posėdžių ir kitų renginių organizavimas su pagrindiniais suinteresuotaisiais subjektais, taip pat konsultacijos ir pagalba nariams steigėjams, rengiant naujoviškų vaistų mokslinių tyrimų strategiją ir vykdant susijusią veiklą. Šaltinis: Bendrosios įmonės NVI pateikta informacija. (1) tai administracinių padėjėjų, vykdančių administracines užduotis skaičius.